Wikang neutral sa kasarian

Ang wikang neutral sa kasarian (Ingles: gender-neutral language) ay istilo ng paggamit ng wika na sinasadyang hindi tumutukoy sa partikular na kasarian. Kabilang dito ang paggamit ng mga pangngalan na hindi partikular sa kasarian upang tumukoy sa mga tungkulin o propesyon,  pagbuo ng mga parirala sa magkatulad na paraan, at paghinto ng paggamit ng mga lalaki o babaeng termino bilang pangkalahatan.  

Halimbawa sa wikang Tagalog, ang mga salitang doktora at tindera ay mga titulo ng trabahong partikular sa kasarian ng babae; ang mga kaukulang katagang neutral sa kasarian ay doktor (o manggagamot) at manininda. Ang ilang kataga sa Tagalog na hiram mula sa wikang Espanyol (na orihinal na panlalaki), gaya ng abogado, inhinyero at empleyado, na nagtatapos sa "-o" ay tinatanggap na neutral ang kasarian, samantalang ang mga katagang pambabae ay pinananatiling natatangi para sa babae.  Ito ay pagsasakatutubong impluwensya ng wikang Tagalog bilang wikang walang kasarian (hindi dahil sa preskriptibong estilo o pagtatakda sa wika upang gawing neutral) kaya't ang mga katagang panlalaki na nagtatapos "-o" ay likas na naging kolektibong katawagan. Upang maging tiyak sa kasarian sa mga salitang walang kasarian, nilalapatan ng katagang "lalaki" o "babae" ang salitang tinutukoy (halimbawa: babaeng inhinyero o lalaking inhinyero).

 Tingnan din 
 Wikang walang kasarian

 Mga sanggunian